

ระเบียบ สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

ว่าด้วย เงินกู้สวัสดิการเพื่อเสริมสภาพคล่อง พ.ศ. 2565

--------------🟑🟑🟑----------------

 อาศัยอำนาจตามความในข้อบังคับสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด พ.ศ. 2559 ข้อ 79(8) ข้อ 107(3) และที่ประชุมคณะกรรมการดำเนินการ ชุดที่ 24 ครั้งที่ 4/2564 เมื่อวันที่ 20 เมษายน พ.ศ. 2565 ได้มีมติกำหนดระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย เงินกู้สวัสดิการเพื่อเสริมสภาพคล่อง พ.ศ. 2565 ดังต่อไปนี้

 ข้อ 1. ระเบียบนี้เรียกว่า “ ระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย เงินกู้สวัสดิการเพื่อเสริมสภาพคล่อง พ.ศ. 2565 ”

 ข้อ 2. ระเบียบนี้ให้ใช้บังคับตั้งแต่วันถัดจากวันที่มีมติเป็นต้นไป

 ข้อ 3. ในระเบียบนี้

 “สหกรณ์” หมายถึง สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “สมาชิก” หมายถึง สมาชิกสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัดที่เป็นข้าราชการ

 “คณะกรรมการ” หมายถึง คณะกรรมการดำเนินการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “ประธานกรรมการ” หมายถึง ประธานคณะกรรมการดำเนินการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “ผู้จัดการ” หมายถึง คณะกรรมการดำเนินการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “เงินได้รายเดือน” หมายถึง เงินเดือนหรือค่าจ้างประจำหรือเงินบำนาญปกติและเงินเพิ่มค่าครองชีพหรือเงินที่จ่ายควบกับเงินเดือนหรือค่าจ้างประจำ

 “เงินเดือน” หมายถึง เงินเดือนหรือค่าจ้างประจำหรือเงินบำนาญปกติแล้วแต่กรณี (ไม่ร่วมเงินเพิ่มทุกประเภท)

 ข้อ 4. วัตถุประสงค์ของการให้กู้เงินตามระเบียบนี้ เพื่อเสริมสภาพคล่องทางการเงินของสมาชิกในการใช้จ่ายประจำวัน

 ข้อ 5. สมาชิกที่ประสงค์ขอกู้เงินตามระเบียบนี้ ต้องยื่นคำขอกู้และจัดทำสัญญาเงินกู้หรือหนังสือกู้เงินตามแบบและเงื่อนไขที่สหกรณ์กำหนด

 ข้อ 6. สมาชิกที่ประสงค์ขอกู้เงินตามระเบียบนี้ ต้องเป็นสมาชิกสหกรณ์มาแล้วไม่น้อยกว่า 1 ปี และต้องมีคุณสมบัติอื่นตามประกาศที่สหกรณ์กำหนด

ข้อ 7. สมาชิกที่ขอกู้ยื่นคำขอกู้โดยไม่ต้องผ่านหน่วยงานต้นสังกัดและไม่ต้องมีผู้ค้ำประกัน

 ข้อ 8. สมาชิกสามารถกู้เงินตามระเบียบนี้ได้สูงสุดไม่เกิน 100,000.- บาท ( หนึ่งแสนบาทถ้วน )

 ข้อ 9. อัตราดอกเบี้ยให้เป็นไปตามประกาศของสหกรณ์ ทั้งนี้ให้เป็นอัตราเดียวกับเงินกู้ประเภทสามัญ

 ข้อ 10. การชำระคืนเงินกู้ สมาชิกต้องชำระคืนเงินต้นพร้อมดอกเบี้ยเป็นงวดรายเดือนๆละ 1,000.- บาท ( หนึ่งพันบาท ) ทั้งนี้ต้องสามารถหักเงินเดือน ณ ที่จ่ายจากหน่วยเบิกซึ่งเป็นต้นสังกัดสมาชิก

ข้อ 11. เงินกู้ตามระเบียบนี้ ไม่ให้มีกู้วนซ้ำให้ส่งชำระหนี้จนกว่าหนี้จะหมดตามสัญญา

ข้อ 12. ให้ผู้จัดการเป็นผู้พิจารณาอนุมัติเงินกู้ตามระเบียบนี้ โดยผู้กู้ต้องมีเงินได้รายเดือนคงเหลือเพียงพอต่อการใช้จ่ายในชีวิตประจำวันและรายงานให้ที่ประชุมทราบในคราวประชุม

ข้อ 13. กรณีใดๆดังต่อไปนี้ ให้ถือว่าเงินกู้อันถึงกำหนดชำระคืนโดยสิ้นเชิงทั้งต้นเงินพร้อมดอกเบี้ยในทันที โดยมิต้องคำนึงถึงกำหนดเวลาที่ให้ไว้และให้คณะกรรมการเรียกคืนโดยมิชักช้า

 13.1 เมื่อสมาชิกผู้กู้ขาดคุณสมบัติหรือขาดสมาชิกภาพของสหกรณ์ ตามข้อบังคับสหกรณ์

 13.2 เมื่อผู้กู้ค้างชำระหนี้รายเดือนไม่ว่าเงินต้นหรือดอกเบี้ย เป็นเวลาสองงวดติดต่อกันหรือผิดการส่งชำระหนี้รายเดือนถึงสามคราว

 ข้อ 14. ในกรณีที่มีปัญหาเกี่ยวกับการปฏิบัติตามระเบียบนี้ ให้คณะกรรมการเป็นผู้มีอำนาจวินิจฉัยชี้ขาด และคำวินิจฉัยให้ถือเป็นที่สิ้นสุด

 ข้อ 15. ให้ประธานกรรมการเป็นผู้รักษาการตามระเบียบนี้

 ประกาศ ณ วันที่ 21 เดือน เมษายน พ.ศ. 2565



 ( นายสมศักดิ์ เลิศรัตนพันธุ์ )

 ประธานกรรมการ

 สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด



ประกาศ สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

เรื่อง หลักเกณ์และเงื่อนไขการให้เงินกู้สวัสดิการเพื่อเสริมสภาพคล่อง พ.ศ. 2565

--------------🟑🟑🟑----------------

 ที่ประชุมคณะกรรมการดำเนินการ ชุดที่ 24 ครั้งที่ 4/2565 วันที่ 20 เมษายน 2565 ได้มีมติกำหนดหลักเกณฑ์และเงื่อนไขเงินกู้สวัสดิการเพื่อเสริมสภาพคล่อง พ.ศ. 2565 ตามข้อ 6 ของระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย เงินกู้สวัสดิการเพื่อเสริมสภาพคล่อง พ.ศ. 2565 เพิ่มเติมจากระเบียบฯ ดังนี้

 สมาชิกที่จะกู้เงินตามระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย เงินกู้สวัสดิการเพื่อเสริมสภาพคล่อง พ.ศ. 2565 นอกจากเป็นสมาชิกข้าราชการและเป็นสมาชิกสหกรณ์มาแล้วไม่น้อยกว่า 1 ปี ยังต้องเป็นสมาชิกสมาคมฌาปนกิจสงเคราะห์ชมรมสหกรณ์ออมทรัพย์สามัญศึกษาภาคเหนือ (สส.ชสน.) หรือเป็นสมาชิกสมาคมฌาปนกิจสงเคราะห์ของสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ที่จะจัดตั้งขึ้น

 ประกาศ ณ วันที่ 21 เดือน เมษายน พ.ศ. 2565



 ( นายสมศักดิ์ เลิศรัตนพันธุ์ )

 ประธานกรรมการ

 สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด